Skriveveiledning for UHS-bloggerne

Målgruppe

Bloggen på nettstedet for de universitetshistoriske samlinger har først og fremst ansatte ved NTNU og andre faglig interesserte som målgruppe. Selv om målgruppen kan ha fagbakgrunn fra det aktuelle faget, er det en stor fordel å skrive populært og forståelig slik at man også når de som tilhører andre fag.

Språk

Språket skal være norsk og engelsk. Teksten skal være grammatisk korrekt og lettlest. Det er alltid en fordel om du får noen til å lese korrektur før du legger ut.

Disposisjon

* Spennende overskrift
* Ingress på maks 20 ord (vil også vises på forsiden)
* Navn på forfatter og gjerne lenke til ansattprofil
* Blogginnlegg med gode mellomoverskrifter og bilder
* Eventuelt «les mer»-lenker

Lengde

Skriv kort og konsist. Tenk at du skal fortelle en kort historie. På den måten vil du få frem det aller viktigste. Skriv gjerne det viktigste først – på nett er det vanskeligere å holde på leserne helt til sist i teksten.   
Lengden bør være mellom 200-600 ord tilsvarende ett par avsnitt til 1,5 A4 side. Dersom teksten er lengre skal den deles opp i flere innlegg.

Skap pusterom, bruk luft, legg inn avsnitt og bilder, bruk gjerne mellomtitler. Tenk på at siden fremstår som visuelt innbydende, åpen og lettlest.

Tittel og mellomtitler?

Forsøk å finn en overskrift som kan skape interesse og nysgjerrighet. En god tittel er det som gjør om innlegget blir lest eller ikke. Det er også viktig at overskriften forteller hva saken handler om. Mellomtitler brukes for å lage luft i teksten, og for å lokke leseren til å lese videre. Husk at gode overskrifter fungerer som sammendrag av innholdet.

Faguttrykk

Vær spesielt oppmerksom på at vanlige faguttrykk, må forklares for publikum.

Tips: Istedenfor å bruke tid på å forklare faguttrykk, kan du lenke til gode kilder internett. Bruk gjerne Store Norske Leksikon (snl.no)

Bilder

Tenk visuelt, bilder og figurer er viktig. Varier bildebruken i innleggene, gjerne en kombinasjon av gjenstandsbilder og bilder med folk som benytter den aktuelle gjenstanden, eller hvor gjenstanden er i sitt opprinnelige miljø.

*Husk å spørre folk om det er greit at du legger bilder av dem på nett. Fotograf skal alltid oppgis, og du skal vite at du har lov til å bruke bildet. Oppgi gjerne lisens.*

10 gode råd når du skal skrive for web

Disse er laget av Webgruppen.

1. Sett deg i leserens sted

Hva er det i nyheten du skriver som er det viktigste for leseren? Hva er det mest relevante, interessante og spennende ved saken slik leseren ser det? – Fokuser på dette!

2. Bruk de riktige trigger-ordene

Alle emner har ”trigger-ord” som utløser klikket som skal til for å lese hele saken. Jobb bevisst for å identifisere hvilke trigger-ord som fungerer for ditt tema og din målgruppe, og bruk disse når du skriver så langt det er relevant.

3. Lag meningsbærende overskrifter

For at leseren skal fatte interesse og vil lese saken, må leseren umiddelbart forstå hva en sak handler om. Derfor er gode og informative overskrifter viktig. En god overskrift forteller hva saken handler om ved at den oppsummerer hovedpoenget i hendelsen i en enkelt setning, for eksempel ”Mann skutt i Oslo”.

Husk også at overskrifter kan komme opp helt løsrevet (når saken er langt nede på siden, eller på andre nettsteder som henter inn saker fra deg), og da må overskriften kunne stå alene (uten bilde og ingress) og fortsatt kunne fortelle hva saken handler om.

4. Skriv ”artikkelen i teaserform”

En teaser, altså overskrift, ingress og bilde, skal samlet kunne orientere leseren om hendelsen slik at brukere med dårlig tid (eller som kun er overfladisk interesserte) ikke behøver å lese hele saken. Denne brukeren kommer uansett ikke til å klikke. En interessert leser, eller en med bedre tid, konkluderer derimot med at ”dette var interessant, dette vil jeg vite flere detaljer om”, når overskriften er saklig og deskriptiv.

5. Si det så enkelt som mulig

Det er aldri noe poeng å lage komplekse tekster. Skriv enkelt og selvforklarende. For å få dette til, tenk for eksempel ”Hvordan ville jeg forklart dette for en ungdom?” når du skriver. Poenget er ikke å undervurdere leseren, men å være så inkluderende som mulig. Må du ha en omfattende og kompleks tekst (for eksempel en forskningsrapport, en medisinsk utredning eller lignende) så vurder en flerleddsstrategi (se råd 9).

6. Legg til rette for vertikal lesning

Gjør det mulig for leseren å skape seg et raskt overblikk over saken ved å rett og slett kaste et blikk på siden. Virkemidler for vertikal lesning er blant annet:

* Mellomoverskrifter
* Linker
* Kulepunkter
* Uthevede enkeltord (gjerne trigger-ord)

Husk at disse samlet skal gi en hel beskrivelse av saken når man bare leser vertikalt (altså kun overskrifter, linker, hovedpunkter og eventuelt uthevinger). Vær oppmerksom på at du kan "vri" hele innholdet i artikkelen avhengig av hvilke ord du velger å utheve/fokusere på, så vær forsiktig!

7. Skap et luftig tekstbilde

Få ting fungerer dårligere på en webside enn en massiv og visuelt ugjennomtrengelig tekstblokk. Den kommer garantert kun de mest iherdig interesserte til å orke å gå inn i overhodet (og de er under 5% - se på statistikken din hvis du ikke tror meg). Derfor: Bruk luft! Legg inn avsnitt, mellomtitler, bilder, opplistinger og uthevinger, slik at siden visuelt sett blir åpen og mulig å trenge inn i.

8. En figur sier mer enn tusen ord …

Tekst er ikke det beste medium til å formidle alle typer informasjon. Tenk for eksempel på et værkart: Der får du masse info ved første blikk. Skulle du formidlet det samme med tekst, ville siden bli langt mer uoversiktlig og omstendelig. Vurder derfor om den informasjonen du har kan formidles på mer hensiktsmessige måter ved bruk av bilder, figurer, modeller, statistiske diagrammer eller lignende.

Tips: Legg vekt på at figurer skal være lett forståelige – unngå komplekse «vitenskapelige publikasjoner»-figurer. Illustrasjoner skal forenkle, ikke komplisere, forståelsen for den besøkende. Dessuten «Fig. 1….» er ikke en god bildetekst i en blogg!

9. Bruk to- eller flertrinns-strategier

Hvis du har krevende tekster som skal formidles, vurder å gjøre det over to forskjellige sider: Lag en enkel og tabloid artikkel som forteller at innholdet finnes eller eventuelt presenterer hovedpoenget i den store teksten … og ha så en link videre til hele artikkelen/teksten/utredningen for de som er spesielt interesserte i denne. Denne fullteksten kan du også vurdere å ha både som webside og som nedlastbart dokument, dermed blir den både søkemotor-søkbar og enkel å håndtere for de som vil laste den ned, skrive den ut og lese den på papir.

Tips: Legg inn lenker til artikler eller saker som omhandler samme tematikk

10. Pass opp for trykkleif!

Det er lett å bli blind for egne feil, så lag rutiner på korrekturlesing med kolleger hvis du har muligheten til det. Husk at en skrivefeil på web ikke bare ser dumt ut for brukerne, men også gjør at søket på siden blir feil. Søker man for eksempel på ”Bondevik” på ditt nettsted, vil man jo ikke få treff på en artikkel der det er stavet ”Bodnevik” …